Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 184/2005 privind statisticile comunitare ale balanței de plăți, ale comerțului internațional cu servicii și ale investițiilor străine directe, în ceea ce privește conferirea către Comisie a unor competențe delegate și competențe de executare pentru adoptarea anumitor măsuri /* COM/2014/0379 final - 2014/0194 (COD) */





EXPUNERE DE MOTIVE 1. CONTEXTUL PROPUNERII Tratatul privind funcționarea Uniunii Europene (TFUE) face distincție între, pe de o parte, competențele care pot fi delegate Comisiei pentru a adopta acte fără caracter legislativ și cu domeniu de aplicare general, care completează sau modifică anumite elemente neesențiale ale unui anumit act legislativ, astfel cum se prevede la articolul 290 alineatul (1) din TFUE (acte delegate) și, pe de altă parte, competențele de executare care se conferă Comisiei atunci când sunt necesare condiții uniforme de punere în aplicare a actelor obligatorii din punct de vedere juridic ale Uniunii, astfel cum se prevede la articolul 291 alineatul (2) din TFUE (acte de punere în aplicare). În vederea adoptării Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[1], Comisia s-a angajat[2] să revizuiască, prin prisma criteriilor stabilite în tratat, actele legislative care conțin în prezent trimiteri la procedura de reglementare cu control. Obiectivul general constă în eliminarea din toate instrumentele legislative a tuturor dispozițiilor referitoare la procedura de reglementare cu control, înainte de încheierea celei de-a șaptea legislaturi a Parlamentului (iunie 2014). În contextul alinierii Regulamentului (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe[3] la noile norme din TFUE, competențele de executare conferite în prezent Comisiei prin regulamentul respectiv ar trebui să fie asigurate prin conferirea către Comisie a competenței de a adopta acte delegate și/sau acte de punere în aplicare. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Au fost consultate Reuniunea directorilor pentru statistici macroeconomice (Directors meeting for macroeconomic statistics - DMES), grupul de lucru privind balanța de plăți și Comitetul pentru balanța de plăți. Nu a fost necesară efectuarea unei evaluări a impactului. 3. ELEMENTELE JURIDICE ALE PROPUNERII · Rezumatul acțiunii propuse Obiectivul prezentei propuneri este de a modifica Regulamentul (CE) nr. 184/2005 cu scopul de a-l alinia la noul context instituțional. În special, obiectivul este de a identifica competențele conferite Comisiei și de a pune în aplicare procedura corespunzătoare pentru adoptarea de măsuri pe baza acestor competențe. Se propune să se confere Comisiei competența de a adopta acte delegate în cazul în care, din motive legate de schimbările economice și tehnice, este necesară actualizarea cerințelor în materie de date, inclusiv în ceea ce privește termenele de furnizare a datelor și revizuirile, extinderile și eliminările de fluxuri de date prevăzute în anexa I, precum și în cazul în care este necesară actualizarea definițiilor prevăzute în anexa II. În plus, sunt necesare condiții uniforme de punere în aplicare a Regulamentului (CE) nr. 184/2005 în ceea ce privește rapoartele privind calitatea. Prin urmare, se propune să se confere Comisiei competențe de punere în aplicare, în conformitate cu procedura de examinare prevăzută la articolul 5 din Regulamentul (UE) nr. 182/2011, în vederea adoptării unor standarde de calitate comune și a armonizării conținutului și periodicității rapoartelor privind calitatea. · Raționalizarea sistemului statistic european Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene[4] a definit Sistemul Statistic European (SSE) drept un parteneriat între autoritatea statistică a Uniunii Europene, mai precis Comisia (Eurostat), și institutele naționale de statistică (INS) și alte autorități naționale din fiecare stat membru responsabile cu dezvoltarea, elaborarea și difuzarea statisticilor europene. Comitetul Sistemului Statistic European (Comitetul SSE), instituit prin articolul 7 din Regulamentul (CE) nr. 223/2009, este considerat instrumentul de coordonare din cadrul SSE. Acesta sprijină Comisia în exercitarea competențelor sale de executare în anumite domenii statistice. Aceste domenii nu includ balanța de plăți, comerțul internațional cu servicii și investițiile străine directe. În aceste domenii, în conformitate cu articolul 11 din Regulamentul (CE) nr. 184/2005, Comisia este asistată de Comitetul pentru balanța de plăți (comitetul BOP). Comisia propune o nouă structură a SSE pentru a îmbunătăți coordonarea și parteneriatul în cadrul SSE grație unei structuri piramidale clare, în cadrul căreia Comitetul SSE reprezintă organismul strategic de cel mai înalt nivel. Unul dintre aspectele acestei raționalizări constă în concentrarea competențelor de comitologie în mâinile Comitetului SSE. În februarie 2012[5], Comitetul SSE a susținut această nouă abordare. Prin urmare, se propune, de asemenea, să se modifice Regulamentul (CE) nr. 184/2005 prin înlocuirea trimiterilor la comitetul BOP cu o trimitere la Comitetul SSE. · Temei juridic Articolul 338 alineatul (1) din Tratatul privind funcționarea Uniunii Europene. · Alegerea instrumentului Regulament al Parlamentului European și al Consiliului. 4. IMPLICAȚII BUGETARE Prezenta propunere nu are implicații pentru bugetul UE. 5. ELEMENTE OPȚIONALE Niciunul · Spațiul Economic European Actul propus se referă la un subiect de interes pentru Spațiul Economic European și trebuie, prin urmare, extins la acesta. 2014/0194 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 184/2005 privind statisticile comunitare ale balanței de plăți, ale comerțului internațional cu servicii și ale investițiilor străine directe, în ceea ce privește conferirea către Comisie a unor competențe delegate și competențe de executare pentru adoptarea anumitor măsuri (Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 338 alineatul (1), având în vedere propunerea Comisiei Europene, după transmiterea proiectului de act legislativ către parlamentele naționale, hotărând în conformitate cu procedura legislativă ordinară, întrucât: (1) Ca urmare a intrării în vigoare a Tratatului privind funcționarea Uniunii Europene (denumit în continuare „tratatul”), competențele conferite Comisiei ar trebui să fie aliniate la articolele 290 și 291 din tratat. (2) Având în vedere adoptarea Regulamentului (UE) nr. 182/2011[6], Comisia s-a angajat[7] să revizuiască, în lumina criteriilor prevăzute în tratat, actele legislative care conțin în prezent trimiteri la procedura de reglementare cu control. (3) Comisia ar trebui să aibă competența de a adopta acte delegate în temeiul articolului 290 din TFUE pentru a completa sau a modifica anumite elemente neesențiale ale anumitor acte legislative, în special cu scopul de a ține cont de evoluțiile economice, sociale și tehnice. Comisia ar trebui să se asigure că actele delegate respective nu impun sarcini administrative suplimentare semnificative pentru statele membre sau pentru unitățile respondente. (4) Regulamentul (CE) nr. 184/2005[8] referitor la balanța de plăți (BDP), comerțul internațional cu servicii (CIS) și investițiile străine directe (ISD) conține trimiteri la procedura de reglementare cu control și, prin urmare, ar trebui să fie revizuit prin prisma criteriilor stabilite în tratat. (5) În contextul alinierii Regulamentului (CE) nr.184/2005 la noile norme din tratat, competențele de executare conferite în prezent Comisiei ar trebui să fie asigurate prin conferirea către Comisie a competenței de a adopta acte delegate și acte de punere în aplicare. (6) Competența de a adopta acte în temeiul articolului 290 din tratat ar trebui să fie delegată Comisiei în cazul în care, din motive legate de schimbările economice și tehnice, este necesară actualizarea cerințelor în materie de date, inclusiv în ceea ce privește termenele de furnizare a datelor și revizuirile, extinderile și eliminările de fluxuri de date prevăzute în anexa I, precum și în cazul în care este necesară actualizarea definițiilor prevăzute în anexa II. (7) Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, promptă și adecvată a documentelor relevante către Parlamentul European și Consiliu. (8) Pentru a asigura condiții uniforme pentru punerea în aplicare a Regulamentului (CE) nr. 184/2005, ar trebui conferite Comisiei competențe de executare în vederea adoptării unor standarde de calitate comune, precum și a armonizării conținutului și periodicității rapoartelor privind calitatea. Aceste competențe ar trebui exercitate în conformitate cu dispozițiile Regulamentului (UE) nr. 182/2011. (9) Comitetul pentru balanța de plăți (Comitetul BOP) menționat la articolul 11 din Regulamentul (CE) nr. 184/2005 oferă consultanță și asistă Comisia în exercitarea competențelor sale de executare. (10) În cadrul strategiei pentru o nouă structură a sistemului statistic european (SSE), care vizează îmbunătățirea coordonării și a parteneriatului în conformitate cu o structură piramidală clară în cadrul SSE, Comitetul Sistemului Statistic European (Comitetul SSE), instituit prin Regulamentul (CE) nr. 223/2009[9], ar trebui să aibă un rol consultativ și să asiste Comisia în exercitarea competențelor sale de executare. (11) În acest sens, Regulamentul (CE) nr. 184/2005 ar trebui modificat în vederea înlocuirii trimiterilor la Comitetul BOP cu trimiteri la Comitetul SSE. (12) Buna cooperare operațională existentă între băncile centrale naționale (BCN) și institutele naționale de statistică și între Eurostat și Banca Centrală Europeană este un avantaj care ar trebui să fie continuat și amplificat în vederea armonizării și îmbunătățirii generale a calității statisticilor privind balanțele de plăți, a statisticilor financiare, a statisticilor finanțelor publice, a statisticilor macroeconomice și a conturilor naționale. BCN ar continua să fie implicate îndeaproape în procesul de pregătire a tuturor deciziilor referitoare la BDP, CIS și ISD prin participarea acestora la grupul de experți al Comisiei responsabil pentru BDP, CIS și ISD. Cooperarea strategică dintre SSE și SEBC este coordonată în cadrul Forumului european pentru statistică, instituit prin intermediul unui memorandum de înțelegere privind cooperarea între membrii sistemului statistic european și membrii Sistemului European al Băncilor Centrale[10] semnat la 24 aprilie 2013. (13) Pentru a asigura certitudinea juridică, procedurile de adoptare a unor măsuri care au fost inițiate însă nu au fost finalizate înainte de intrarea în vigoare a prezentului regulament ar trebui să nu fie afectate de prezentul regulament. (14) Prin urmare, Regulamentul (CE) nr. 184/2005 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (CE) nr. 184/2005 se modifică după cum urmează: 1. La articolul 2, se introduce următorul alineat: „(3) Se conferă Comisiei competența de a adopta acte delegate în conformitate cu articolul 10 atunci când, din motive legate de schimbările economice și tehnice, este necesară actualizarea cerințelor în materie de date, inclusiv a termenelor de transmitere și a revizuirilor, a extinderilor și a eliminărilor fluxurilor de date prevăzute în anexa I, precum și atunci când este necesară actualizarea definițiilor prevăzute în anexa II.” 2. La articolul 4, alineatul (3) se înlocuiește cu următorul text: „(3) Comisia adoptă, prin intermediul unor acte de punere în aplicare, standardele comune privind calitatea, precum și conținutul și periodicitatea rapoartelor privind calitatea, ținând seama de implicațiile asupra costului colectării și compilării datelor, precum și de schimbările importante privind colectarea datelor. Actele de punere în aplicare respective se adoptă în conformitate cu procedura de examinare prevăzută la articolul 11 alineatul (2). Pe baza rapoartelor privind calitatea, calitatea datelor transmise este evaluată de Comisie, asistată de Comitetul Sistemului Statistic European menționat la articolul 11 alineatul (1). Evaluarea efectuată de către Comisie este trimisă Parlamentului European, spre informare.” 3. Articolul 10 se înlocuiește cu următorul text: „Articolul 10 Exercitarea competențelor delegate (1) Competența de a adopta acte delegate este conferită Comisiei în condițiile prevăzute în prezentul articol. (2) Atunci când exercită competențele delegate la articolul 2 alineatul (3), Comisia se asigură că actele delegate nu impun o sarcină administrativă suplimentară considerabilă pentru statele membre și pentru respondenți. (3) Competența de a adopta acte delegate menționată la articolul 2 alineatul (3) se conferă Comisiei pe o perioadă nedeterminată, începând cu [Oficiul pentru publicații: vă rugăm să introduceți data exactă a intrării în vigoare a regulamentului de modificare]. (4) Delegarea de competențe menționată la articolul 2 alineatul (3) poate fi revocată oricând de către Parlamentul European sau de către Consiliu. O decizie de revocare pune capăt delegării competenței specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare. (5) De îndată ce adoptă un act delegat, Comisia îl notifică simultan Parlamentului European și Consiliului. (6) Un act delegat adoptat în temeiul articolul 2 alineatul (3) intră în vigoare numai în cazul în care nici Parlamentul European, nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu, sau în cazul în care, înainte de expirarea termenului respectiv, Parlamentul European și Consiliul au informat Comisia cu privire la faptul că nu vor formula obiecțiuni. Perioada respectivă se prelungește cu două luni, la inițiativa Parlamentului European sau a Consiliului.” 4. Articolul 11 se înlocuiește cu următorul text: „Articolul 11 Comitetul (1) Comisia este asistată de Comitetul Sistemului Statistic European instituit prin Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (*). Comitetul respectiv este un comitet în înțelesul Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (**). (2) Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.” _______________________ (*) JO L 87, 31.3.2009, p. 164. (**) JO L 55, 28.2.2011, p. 13. Articolul 2 Prezentul regulament nu afectează procedurile de adoptare a măsurilor prevăzute în Regulamentul (CE) nr. 184/2005 care au fost inițiate, însă nu au fost finalizate înainte de intrarea în vigoare a prezentului regulament. Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele [1] JO L 55, 28.2.2011, p. 13. [2] JO L 55, 28.2.2011, p. 19. [3] JO L 35, 8.2.2005, p. 23. [4] JO L 87, 31.3.2009, p. 164. [5] Cea de-a 12-a reuniune a Comitetului SSE, 12 februarie 2012. [6] Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13). [7] JO L 55, 28.2.2011, p. 19. [8] Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (JO L 35, 8.2.2005, p. 23). [9] Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (JO L 87, 31.3.2009, p. 164). [10] http://epp.eurostat.ec.europa.eu/cache/ITY_PUBLIC/MOU_ESS_ESCB/EN/MOU_ESS_ESCB-EN.PDF